Passasier skiet busbestuurder 3 keer in kop | Netwerk24
Deur Werner Beukes 12 November 2019 11:54
Die bestuurder van dié bus is Dinsdagoggend in Redcliffe in KwaZulu-Natal doodgeskiet. Foto: Prem Balram
'n Busbestuurder is Dinsdagoggend in Redcliffe, KwaZulu-Natal, in die kop geskiet deur iemand wat hom as 'n passasier voorgedoen het.
Die 31-jarige man is op die toneel dood verklaar.
Kapt. Nqobile Gwala, polisiewoordvoerder, sê 'n moorddossier is by die Verulam-polisiekantoor geopen.
Die voorval het omstreeks 06:30 in Buffelsdraai gebeur. Foto: Prem Balram
"Die voorval het omstreeks 06:30 in Buffelsdraai gebeur. Die man het vir 'n kort rukkie voor die skietery as 'n passasier op die bus gery en het reg agter die busbestuurder gesit," sê Gwala.
"Ná die skietery het hy in 'n motor gespring wat op hom gewag het. Die motief vir die aanval word ondersoek."
Prem Balram, woordvoerder van die plaaslike veiligheidsmaatskappy Reaction Unit SA (Rusa), sê die busbestuurder is drie keer in die kop geskiet.
"Volgens ooggetuies is die verdagte ná die skietery deur 'n wit Volkswagen Polo opgelaai, wat toe van die toneel weggejaag het. Drie 9 mm-patroondoppies is op die toneel gekry," sê Balram.
"Volgens passasiers het die bus nog beweeg nadat die bestuurder geskiet is. Dit het uiteindelik in die middel van die pad tot stilstand gekom. Niemand anders is in die voorval beseer nie."